Document ID: 32012R0592

KOMISIJOS REGLAMENTAS (ES) Nr. 592/2012
2012 m. liepos 4 d.
kuriuo dėl didžiausios leidžiamosios bifenazato, kaptano, ciprodinilo, fluopikolido, heksitiazokso, izoprotiolano, metaldehido, oksadiksilo ir fosmeto likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
didžiausia leidžiamoji bifenazato ir kaptano likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Ciprodinilo, fluopikolido, heksitiazokso, metaldehido, oksadiksilo ir fosmeto DLK nustatyta Reglamento (EB) Nr. 396/2005 III priedo A dalyje. Izoprotiolano DLK nebuvo nustatyta nei viename Reglamento (EB) Nr. 396/2005 priede;
(2)
vykdant procedūrą, taikomą siekiant gauti leidimą naudoti augalų apsaugos produktą, kurio sudėtyje yra veikliosios medžiagos bifenazato, serbentams (raudoniesiems, juodiesiems ir baltiesiems), avietėms ir gervuogėms apsaugoti, pagal Reglamento (EB) Nr. 396/2005 6 straipsnio 1 dalį pateikta paraiška, kuria prašoma pakeisti nustatytą DLK;
(3)
tokia paraiška pateikta dėl kaptano DLK gervuogėse, avietėse, mėlynėse, serbentuose (raudonuosiuose, juoduosiuose ir baltuosiuose) ir agrastuose. Tokia paraiška pateikta dėl ciprodinilo DLK šviežiose prieskoninėse žolėse, špinatų ir runkelių lapuose, salotose, sultenėse, pipirinėse, salotinėse trūkažolėse, sėjamosiose gražgarstėse, bastutinių šeimos augalų lapuose ir daiguose. Tokia paraiška pateikta dėl fluopikolido DLK ridikuose, svogūnuose, bulvėse ir lapiniuose kopūstuose. Tokia paraiška pateikta dėl heksitiazokso DLK arbatoje. Tokia paraiška pateikta dėl metaldehido DLK braškėse, bulvėse, kaliaropėse, salotose ir kituose salotiniuose augaluose, visoje špinatų ir panašių grupių augaluose, visų prieskoninių žolių grupių augaluose ir rapsų sėklose. Tokia paraiška pateikta dėl fosmeto DLK bulvėse, abrikosuose, persikuose, valgomosiose alyvuogėse, aliejaus gamybai skirtose alyvuogėse ir rapsų sėklose;
(4)
pagal Reglamento (EB) Nr. 396/2005 6 straipsnio 2 ir 4 dalis pateikta paraiška dėl izoprotiolano DLK ryžiuose. Dėl Japonijoje leidžiamo naudoti izoprotiolano ryžiams apsaugoti šios cheminės medžiagos likučiai yra didesni nei Reglamento (EB) Nr. 396/2005 nustatyta DLK. Norint išvengti prekybos kliūčių šių kultūrinių augalų importui, būtina nustatyti didesnę DLK;
(5)
atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir pateikė Komisijai vertinimo ataskaitas;
(6)
Belgija pateikė Komisijai informaciją apie oksadiksilo likučius petražolėse, salieruose ir poruose, viršijančius nustatytą DLK. Remiantis Belgijos valdžios institucijų nuomone, oksadiksilas šiuose kultūriniuose augaluose buvo netikėtai nustatytas dėl šios veikliosios medžiagos išsilaikymo dirvožemyje. Vadovaudamasi Reglamento (EB) Nr. 396/2005 6 straipsnio 3 dalimi, Belgija pateikė paraišką leisti pakeisti šios medžiagos DLK;
(7)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, prireikus, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;
(8)
Tarnyba pagrįstose nuomonėse padarė išvadą, kad duomenų, pateiktų dėl fluopikolido naudojimo svogūnams apsaugoti, nepakako, kad būtų nustatyta nauja DLK. Duomenų, pateiktų dėl metaldehido naudojimo braškėms ir kaliaropėms apsaugoti, nepakako, kad būtų nustatyta nauja DLK. Duomenų, pateiktų dėl fosmeto naudojimo abrikosams apsaugoti, nepakako, kad būtų nustatyta nauja DLK;
(9)
avietėms ir gervuogėms apsaugoti naudojamo bifenazato DLK keisti nebūtina, nes Reglamento (EB) Nr. 396/2005 II priede nustatyta DLK ir prašoma DLK yra tokios pačios;
(10)
dėl visų kitų paraiškų Tarnyba padarė išvadą, kad, remiantis poveikio vartotojui vertinimu, atliktu atsižvelgiant į 27 konkrečias Europos vartotojų grupes, įgyvendinti visi duomenims keliami reikalavimai ir pareiškėjų prašomi DLK pakeitimai yra priimtini vartotojų saugos atžvilgiu. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų kultūrinių augalų nekelia pavojaus viršyti leistiną paros dozę (LPD) arba ūmaus poveikio etaloninę dozę (ŪPED);
(11)
remiantis pagrįstomis Tarnybos nuomonėmis ir atsižvelgiant į susijusius veiksnius daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(12)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(13)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. liepos 4 d.

Labels: 1
20
0
3
6